Pääministeri Alexander Stubb (kok.) arvioi, että hän ja hallituksensa onnistui tehtävässään 90-prosenttisesti. Stubb sanoo tulleensa pääministeriksi vaikeassa taloudellisessa ja poliittisessa tilanteessa. Työ oli haastava. Hän lisää, että välillä onnistuttiin, välillä epäonnistuttiin.

Alexander Stubb poikkesi lauantaina Rovaniemellä ja Tervolassa vauhdittamassa Kokoomuksen vaalivankkureita.

Stubb antaa ymmärtää, että hallituksensa tavoitteenakin oli vain viedä maaliin tiettyjä keskeneräisiä hankkeita; edelliseltä hallitukselta jääneitä.

– Oli kaivoksia (Talvivaara), oli ydinvoimaa ja oli päätöksiä telakoista, hän luettelee.

– Myös energiapuolella koemme toimineemme hyvin. Lapin kannalta merkittäviä olivat muun muassa metsähake- ja turvepäätös. Ja toki matkailun asemaakin helpotimme, kun saimme palautettua edustuskulujen verovähennysoikeuden.

– Kaiken lisäksi Ukrainan ja Venäjän kriisit olivat päällä. Sitten siinä oli vähän Kreikkaa ja vähän terrori-iskujakin, joihin piti reagoida.

Riitely ja poliittinen peli harmittaa

Pääministeri Alexander Stubb sanoo aina pyrkineensä tekemään asioita isänmaan eteen ja ilman riitelyä. ja ilman polittiista peliä.

– Vähän huono jälkimakuhan tuosta työkaudesta jäi, mutta sellaista peliä se politiikka on ja nyt katsotaan eteenpäin.

Pääministeriyttä sinällään Stubb kuvailee kunniatehtäväksi.

– Olen tavattoman ylpeä siitä, että olen saanut pääministerinä edustaa Suomea niin ulkomailla kuin täällä kotimaassakin.

– Kova pestihän se on. Teet niin tai näin, niin se on aina väärinpäin.

Alexander Stubb viihtyy Lapissa

Rovaniemellä Lordi-aukiolla Alexander Stubbia oli vastassa suuri kannattajajoukko. Mies tuli yleisönsä keskuuteen yhtä nauravana ja muodollisuuksista vapaana kuin hänet on nähty aina tulevan. Hän kätteli kaikki ja hänellä oli myös aikaa kahdenkeskiseen jutteluun.

Stubb sanoi viihtyvänsä Lapissa.

– Lappi on mielessäni muulloinkin kuin vain näinä aurinkoisina kevätpäivinä.Rovaniemeltä hänen matkansa jatkui Tervolaan.